MT Il-Ġurnal Uffiċjali tal-Unjoni Ewropea C 81/209

Opinjoni tal-Kumitat Ekonomiku u Soċjali dwar “L-iskambju u l-protezzjoni ta’ data personali fl-era tal-globalizzazzjoni”

[COM(2017) 7 final]

(2018/C 081/29)

Relatur: Cristian PÎRVULESCU

Konsultazzjoni Kummissjoni Ewropea, 31.5.2017 Bażi legali Artikolu 304 tat-Trattat dwar il-Funzjonament tal-Unjoni Ewropa Deċiżjoni tal-Assemblea Plenarja 8.5.2017 Sezzjoni responsabbli Relazzjonijiet Esterni Adottata fis-sezzjoni 28.9.2017 Adottata fil-plenarja 18.10.2017 Sessjoni plenarja Nru 529 Riżultat tal-votazzjoni (favur/kontra/astensjonijiet) 175/1/3

1. Konklużjonijiet u rakkomandazzjonijiet

1.1. Abbażi tal-valuri ewlenin u d-dokumenti kostitwenti tagħha, l-UE għandha r-responsabbiltà li ssir attur globali fil-promozzjoni tar-rispett għad-drittijiet fundamentali u protezzjoni adegwata tal-ħajja privata u d-data personali. F’dan ir-rigward, il-KESE jħeġġeġ lill-Kummissjoni Ewropea biex tkun proattiva fil-livell bilaterali u multilaterali fil-promozzjoni tal-ogħla standard ta’ protezzjoni tad-data personali.

1.2. Il-KESE jqis li huma bbilanċjati tajjeb u raġonevoli l-erba’ kriterji ewlenin li għandhom jittieħdu inkunsiderazzjoni mill-Kummissjoni meta tkun qed tivvaluta l-pajjiżi li magħhom għandu jiġi segwit djalogu dwar l-adegwatezza. Huwa importanti, madankollu, li dawn il-kriterji jiġu interpretati fid-dawl ta’ impenn reali min-naħa tal-gvernijiet, il-parlamenti u l-qrati f’dawn il-pajjiżi biex jintlaħaq livell ekwivalenti u funzjonali tal-protezzjoni tad-data personali.

1.3. Il-KESE jappella għal aktar trasparenza u parteċipazzjoni fil-proċess tal-għoti ta’ deċiżjonijiet ta’ adegwatezza. Rappreżentanti mis-settur tan-negozju, speċjalment l-SMEs, flimkien ma’ gruppi tal-ħarsien tal-konsumatur, gruppi ċiviċi u organizzazzjonijiet oħra tas-soċjetà ċivili, għandhom jiġu involuti u kkonsultati. Il-KESE jinsab lest biex jiffaċilita l-proċess ta’ konsultazzjoni.

1.4. Il-KESE jilqa’ d-djalogu li nbeda mill-Kummissjoni ma’ msieħba kummerċjali ewlenin fil-Lvant u x-Xlokk tal-Asja, inklużi l-Ġappun u l-Korea, u possibbilment l-Indja, flimkien ma’ pajjiżi fl-Amerika Latina u l-pajjiżi koperti mill-politika Ewropea tal-Viċinat li esprimew interess fil-kisba ta’ “konstatazzjoni tal-adegwatezza”.

1.5. Il-KESE jittama li l-Kummissjoni, il-Kunsill, il-gvernijiet u l-parlamenti nazzjonali tal-Istati Membri u l-Gvern u l-Kungress tal-Istati Uniti ser jilqgħu l-proposti mressqa fir-Riżoluzzjoni tal-Parlament Ewropew tas-6 ta’ April 2017 dwar l-adegwatezza tal-protezzjoni mogħtija mit-Tarka tal-Privatezza UE-US. Il-Parlament Ewropew iqajjem tħassib serju fir-Riżoluzzjoni tiegħu, ħafna minnu jindika li l-ftehim u l-qafas leġislattiv attwali tal-Istati Uniti fil-prattika ma jipproteġux id-drittijiet taċ-ċittadini tal-UE.

1.6. Minħabba l-avvanzi teknoloġiċi rapidi u l-espansjoni kontinwa tal-infrastruttura ITC, hemm ħtieġa għal sorveljanza u monitoraġġ mill-qrib governattivi. Anke jekk id-deċiżjonijiet ta’ adegwatezza huma evalwati kull erba’ snin (ara l-Artikolu 45(3) tar-Regolament Ġenerali dwar il-Protezzjoni tad-Data (GDPR)), il-KESE jirrakkomanda li jkun hemm kuntatt permanenti bejn il-Kummissjoni, l-awtoritajiet tal-protezzjoni tad-data (DPAs) u l-awtoritajiet governattivi tal-pajjiżi terzi sabiex jiġu identifikati l-isfidi l-ġodda f’dak li huwa ambjent teknoloġiku u ekonomiku dinamiku ħafna.

1.7. Il-KESE jikkunsidra li l-promozzjoni tal-istandards tal-protezzjoni tad-data permezz ta’ strumenti multilaterali għandha tkun prijorità għall-Kummissjoni Ewropea u li dan l-impenn għandu jiġi appoġġjat minn riżorsi, sabiex tkun tista’ tinkiseb protezzjoni reali tad-drittijiet tal-bniedem a priori u a posteriori, rimedju legali effettiv għall-preġudizzji.

1.8. Il-Kumitat jenfasizza li l-Kummissjoni ma tagħmilx differenza bejn it-tipi u l-użi varji tad-data personali fil-Komunikazzjoni, bl-eċċezzjoni ta’ kwistjonijiet kriminali.

1.9. Il-Konvenzjoni tal-Kunsill tal-Ewropa Nru 108 tal-1981, u l-Protokoll addizzjonali tagħha tal-1999, hija l-uniku strument multilaterali vinkolanti fil-qasam tal-protezzjoni tad-data. L-istrument għandu jiġi żviluppat aktar u aktar pajjiżi terzi għandhom ikunu mħeġġa li jingħaqdu.

1.10. L-isforzi multilaterali fi ħdan l-OECD (l-Organizzazzjoni għall-Kooperazzjoni u l-Iżvilupp Ekonomiku), il-G20 u l-APEC (Kooperazzjoni Ekonomika Asja-Paċifiku) għandhom jiġu żviluppati aktar bil-ħsieb li tinbena soċjetà verament globali fis-sistema multilaterali tal-protezzjoni tad-data. Il-kooperazzjoni mar-Relatur Speċjali tan-NU dwar id-dritt għall-privatezza għandha tkun solida u funzjonali.

1.11. Fir-rigward ta’ skambju ta’ data personali bħala parti mill-prevenzjoni, l-investigazzjoni u l-prosekuzzjoni ta’ reati kriminali, il-KESE huwa ferm favur il-ħolqien ta’ salvagwardji robusti tal-protezzjoni tad-data, iżda huwa miftuħ ukoll għall-introduzzjoni ta’ konstatazzjonijiet tal-adegwatezza fis-settur tal-infurzar tal-liġi kriminali. Il-protezzjoni tad-data u l-prevenzjoni, l-investigazzjoni u l-prosekuzzjoni ta’ reati kriminali, fosthom iċ-ċiberkriminalità u t-terroriżmu, għandhom jimxu id f’id.

1.12. Il-KESE jfakkar l-importanza tal-protezzjoni ta’ data personali, dwar is-saħħa u dwar riabilitazzjoni tal-persuni b’diżabilità, kif stabbilit fl-Artikolu 22 tal-Konvenzjoni tan-NU dwar id-Drittijiet ta’ Persuni b’Diżabilità.

2. Sfond/Introduzzjoni

2.1. Il-protezzjoni tad-data personali hija parti minn nisġa kostituzzjonali komuni tal-Ewropa u hija minquxa fl-Artikolu 8 tal-Karta tad-Drittijiet Fundamentali tal-UE. Dan kien ċentrali għal-liġi tal-UE għal aktar minn 20 snin, mid-Direttiva dwar il-Protezzjoni tad-Data tal-1995 (“id-Direttiva tal-1995”) għall-adozzjoni tar-Regolament Ġenerali dwar il-Protezzjoni tad-Data (GDPR) u d-Direttiva dwar il-Pulizija fl-2016.

2.2. Ir-riforma tal-leġislazzjoni dwar il-protezzjoni tad-data tal-UE, adottata f’April tal-2016, iddaħħal fis-seħħ sistema li tiżgura livell qawwi ta’ protezzjoni kemm ġewwa l-UE kif ukoll għall-iskambju internazzjonali ta’ data personali għal skopijiet kummerċjali u dawk tal-infurzar tal-liġi. Ir-regoli l-ġodda ser jidħlu fis-seħħ f’Mejju tal-2018.

2.3. Wara li lestiet ir-regoli tal-protezzjoni tad-data tal-UE, il-Kummissjoni issa qiegħda tistabbilixxi strateġija biex jiġu promossi standards internazzjonali tal-protezzjoni tad-data. Il-Komunikazzjoni tippreżenta għodod differenti għall-iskambju tad-data personali fuq livell internazzjonali, abbażi tar-regoli dwar il-protezzjoni tad-data, kif ukoll l-istrateġija tagħha għal kooperazzjoni ma’ pajjiżi terzi magħżula fil-futur biex jaslu għal deċiżjonijiet ta’ adegwatezza u jiġu promossi l-istandards tal-protezzjoni tad-data permezz ta’ strumenti multilaterali.

2.4. Ir-Regolament Ġenerali dwar il-Protezzjoni tad-Data tal-2016 joffri sett ta’ mekkaniżmi biex tiġi trasferita d-data personali mill-UE għall-pajjiżi terzi: deċiżjonijiet ta’ adegwatezza, klawżoli kuntrattwali standard, regoli korporattivi vinkolanti, mekkaniżmi ta’ ċertifikazzjoni u kodiċi ta’ kondotta. L-għan ewlieni ta’ dawn il-mekkaniżmi huwa li jiżguraw li meta d-data personali tal-Ewropej tiġi trasferita ’l barra mill-pajjiż, il-protezzjoni tivvjaġġa mad-data. Filwaqt li l-arkitettura tat-trasferimenti ta’ data personali internazzjonali hija simili għal dik taħt id-Direttiva dwar il-Protezzjoni tad-Data tal-1995, ir-riforma tissimplifika u tespandi l-użu tagħhom u tintroduċi għodod ġodda għal trasferimenti internazzjonali (eż. il-kodiċijiet ta’ kondotta u l-mekkaniżmi ta’ ċertifikazzjoni).

3. Kummenti ġenerali

3.1. Il-KESE jfaħħar l-isforzi tal-UE biex tiġi protetta d-data personali taċ-ċittadini tagħha filwaqt li tibqa’ miftuħa u integrata f’dinja dejjem iżjed interkonnessa.

3.2. Abbażi tal-valuri ewlenin u d-dokumenti kostitwenti tagħha, l-UE għandha r-responsabbiltà li ssir attur globali fil-promozzjoni tar-rispett għad-drittijiet fundamentali u livell għoli ta’ protezzjoni tal-ħajja privata u d-data personali. F’dan ir-rigward, il-KESE jħeġġeġ lill-Kummissjoni Ewropea biex tkun proattiva fil-livell bilaterali u multilaterali fil-promozzjoni tal-ogħla standard ta’ protezzjoni tad-data personali għaċ-ċittadini tagħha stess u għaċ-ċittadini tal-pajjiżi terzi.

3.3. L-UE għandha tappoġġa l-aġenda għall-Protezzjoni tad-Data Personali Globali u l-prinċipji ewlenin tagħha: il-protezzjoni tad-data hija dritt fundamentali, u l-protezzjoni tagħha hija organizzata permezz tal-adozzjoni tal-leġislazzjoni globali f’dan il-qasam, bl-introduzzjoni ta’ drittijiet ta’ privatezza individwali infurzabbli u l-istabbiliment ta’ awtoritajiet superviżorji indipendenti.

3.4. L-ogħla livell possibbli ta’ protezzjoni tad-data personali mhuwiex biss responsabbiltà legali iżda wkoll opportunità kbira. L-ekonomija diġitali, il-flussi internazzjonali ta’ oġġetti u servizzi u l-gvern elettroniku kollha jibbenefikaw mill-fiduċja taċ-ċittadini fil-protezzjoni regolatorja u istituzzjonali fis-seħħ. Il-protezzjoni tad-data u l-kummerċ internazzjonali ġust huma t-tnejn essenzjali għaċ-ċittadini u m’għandhomx ikunu kkunsidrati bħala valuri konfliġġenti.

3.5. Il-KESE jkompli jappoġġja d-direzzjoni ġenerali tal-politika tal-UE dwar il-protezzjoni tad-data, kif għamel dan fl-opinjonijiet preċedenti tiegħu, filwaqt li madankollu jinsisti dwar il-ħtieġa għal livelli ogħla ta’ protezzjoni. Fl-opinjoni tiegħu SOC/455 dwar ir-Regolament Ġenerali dwar il-Protezzjoni tad-Data, huwa ta xi eżempji dettaljati f’dak li għandu x’jaqsam ma’ għadd ta’ artikoli, li jgħinu biex jipprovdu definizzjoni aħjar ta’ drittijiet, protezzjoni msaħħa tal-pubbliku inġenerali u tal-ħaddiema b’mod partikolari, in-natura tal-kunsens, il-legalità tal-ipproċessar u, b’mod partikolari, tal-funzjonijiet tal-uffiċjali tal-protezzjoni tad-data u l-ipproċessar tad-data fil-kuntest ta’ impjieg (1).

3.6. Barra minn hekk, il-KESE enfasizza d-dritt ta’ persuni, fiżiċi jew ġuridiċi, sabiex jesprimu l-kunsens tagħhom fir-rigward tad-data tagħhom. Fl-Opinjoni tiegħu TEN/631 dwar il-Protezzjoni tad-Data Personali, il-fehma tal-KESE hija li l-utenti għandhom ikunu informati, imħarrġa, u attenti, għaliex ladarba jagħtu l-kunsens tagħhom, il-fornitur jista’ jkompli jipproċessa l-kontenut u l-metadata biex jikseb l-aktar azzjonijiet u qligħ possibbli. Li l-utenti jiġu edukati dwar kif għandhom jużaw id-drittijiet tagħhom, bħall-anonimizzazzjoni jew il-kriptaġġ, għandhom ikunu prijoritajiet relatati ma’ dan ir-Regolament [Regolament li jikkonċerna r-rispett għall-ħajja privata u l-protezzjoni tad-data personali fil-komunikazzjonijiet elettroniċi] (2).

3.7. Il-KESE jappoġġja l-ħolqien, f’Mejju 2018, ta’ sett ta’ regoli wieħed pan-Ewropew minflok 28 liġi nazzjonali fis-seħħ illum. Il-mekkaniżmu ta’ one-stop shop li għadu kif inħoloq se jiżgura li awtorità tal-protezzjoni tad-data unika (DPA) tkun responsabbli għas-superviżjoni transkonfinali ta’ operazzjonijiet tal-ipproċessar tad-data mwettqa minn kumpanija fl-UE. Il-konsistenza fl-interpretazzjoni tar-regoli l-ġodda ser tkun garantita. B’mod partikolari, f’każijiet transfruntieri fejn diversi DPAs nazzjonali huma involuti, ser tiġi adottata deċiżjoni waħda biex jiġi żgurat li l-problemi komuni jirċievu soluzzjonijiet komuni. Il-KESE jittama li l-proċeduri l-ġodda mhux biss jiżguraw il-konsistenza tal-interpretazzjoni iżda wkoll l-ogħla livell possibbli ta’ protezzjoni tad-data.

3.8. Il-KESE jinnota li l-Komunikazzjoni u l-proposti prinċipali tagħha huma apprezzati minn Digital Europe, l-organizzazzjoni li tirrappreżenta l-industrija tat-teknoloġija diġitali fl-Ewropa (3). Iż-żieda fil-penetrazzjoni tal-cloud computing toħloq sfidi ġodda u kumplessi, li huma maħsuba li jevolvu minħabba l-pass mgħaġġel tat-tibdil teknoloġiku. Il-leġislazzjoni għandha tkun flessibbli sabiex tkun tista’ tiġi allinjata mal-iżviluppi teknoloġiċi u tas-suq.

4. Kummenti speċifiċi

4.1. Deċiżjonijiet ta’ adegwatezza meħuda mill-Kummissjoni bħalissa huma l-istrument xieraq biex jiżguraw il-protezzjoni tad-data għaċ-ċittadini tal-UE f’dak li għandu x’jaqsam ma’ pajjiżi u entitajiet oħra, kemm governattivi kif ukoll privati. Huma wkoll strument utli biex jinkoraġġixxi lil pajjiżi terzi biex jimmiraw lejn livell simili ta’ protezzjoni għaċ-ċittadini tagħhom stess, u għandhom ikunu l-għodda preferuta biex tipproteġi l-iskambju ta’ data personali.

4.2. Il-KESE jqis ibbilanċjati tajjeb u raġonevoli.l-erba’ kriterji ewlenin (4) li għandhom jittieħdu inkunsiderazzjoni mill-Kummissjoni meta tkun qed tivvaluta l-pajjiżi li magħhom għandu jiġi segwit djalogu dwar l-adegwatezza. Huwa importanti, madankollu, li dawn il-kriterji jiġu interpretati fid-dawl tal-impenn reali min-naħa tal-gvernijiet, il-parlamenti u l-qrati f’dawn il-pajjiżi biex jintlaħaq livell ekwivalenti u funzjonali tal-protezzjoni tad-data personali.

4.3. Il-KESE jappella għal aktar trasparenza u parteċipazzjoni fil-proċess tal-għoti ta’ deċiżjonijiet ta’ adegwatezza. Rappreżentanti mis-settur tan-negozju, speċjalment l-SMEs, flimkien ma’ gruppi tal-ħarsien tal-konsumatur u organizzazzjonijiet oħra tas-soċjetà ċivili, għandhom jiġu involuti u kkonsultati. Il-KESE jinsab lest biex jiffaċilita l-proċess ta’ konsultazzjoni.

4.4. Il-KESE jilqa’ d-djalogu li nbeda mill-Kummissjoni ma’ msieħba kummerċjali ewlenin fil-Lvant u x-Xlokk tal-Asja, inklużi l-Ġappun u l-Korea, u possibbilment l-Indja, flimkien ma’ pajjiżi fl-Amerika Latina u l-pajjiżi koperti mill-politika Ewropea tal-Viċinat li esprimew interess fil-kisba ta’ “konstatazzjoni tal-adegwatezza”.

4.5. Il-KESE jqis li l-istatus tal-adegwatezza parzjali għal ċerti pajjiżi, li jkun jinkludi xi setturi u territorji, huwa problematiku għaliex ma jiżgurax biżżejjed garanziji konsistenti, kostituzzjonali, proċedurali u istituzzjonali li jiggarantixxu li d-data personali tkun protetta. L-adegwatezza parzjali tista’ tkun stadju intermedjarju utli li fih l-UE u l-pajjiżi rispettivi jsibu bażi komuni u jikkoordinaw l-isforzi. L-għan fit-tul huwa li jintlaħaq ftehim komprensiv u aktar b’saħħtu fuq il-bażi ta’ oqfsa eżistenti fil-pajjiżi kollha kkonċernati (5).

4.6. Il-KESE jilqa’ l-isforzi li saru sabiex jinħoloq qafas bilaterali sod u funzjonali mal-Istati Uniti tal-Amerika. Id-deċiżjoni adottata dan l-aħħar dwar it-Tarka tal-Privatezza UE-US, li tissostitwixxi l-qafas tal-Isfera ta’ Sikurezza UE-Stati Uniti, huwa pass ’il quddiem. L-ambitu ta’ applikazzjoni tagħha huwa limitat, madankollu, peress li huwa bbażat fuq reġistrazzjoni volontarja, li tħalli barra għadd kbir ta’ organizzazzjonijiet tal-Istati Uniti.

4.7. Il-KESE jittama li l-Kummissjoni, il-Kunsill, il-gvernijiet u l-parlamenti nazzjonali tal-Istati Membri u l-Gvern u l-Kungress tal-Istati Uniti ser jilqgħu l-proposti mressqa fir-Riżoluzzjoni tal-Parlament Ewropew tas-6 ta’ April 2017 dwar l-adegwatezza tal-protezzjoni mogħtija mit-Tarka tal-Privatezza UE-US. Il-Parlament Ewropew iqajjem tħassib serju fir-Riżoluzzjoni tiegħu, ħafna minnu jindika li l-ftehim u l-qafas leġislattiv attwali tal-Istati Uniti fil-prattika ma jipproteġux id-drittijiet taċ-ċittadini tal-UE (6).

4.8. Tħassib simili tqajjem minn diversi gruppi tas-soċjetà ċivili mill-Unjoni Ewropea u l-Istati Uniti (7). Il-KESE jħeġġeġ lill-istituzzjonijiet kollha tal-UE biex jieħdu nota ta’ dan it-tħassib.

4.9. Il-Kumitat, waqt li jirrikonoxxi x-xewqa tal-Kummissjoni li tinħoloq dinamika ġdida, jinnota li l-proposti tagħha jżommu l-inċertezzi legali għal persuni li d-drittijiet tagħhom ġew miksura. Hemm diversi aspetti li jikkontribwixxu għal dan l-għan: — In-natura tad-data involuta mhijiex speċifikata: eż. data personali, metadata, proprjetà intellettwali. — It-tipi ta’ użi. X’tip ta’ proċessar ta’ data personali huwa permess għal skopijiet kummerċjali u tal-infurzar tal-liġi? — In-natura tal-atturi involuti. X’inhu r-rwol tal-awtoritajiet statali, il-kumpaniji privati u l-qrati? — L-istatus legali u r-responsabbiltà tal-kumpaniji li jaħdmu bid-data personali mhuwiex ċar. Il-penalitajiet u l-kumpens għad-danni mġarrba. X’inhu r-rwol tal-qrati nazzjonali tal-Istati Membri fl-UE, jew qrati oħra, inklużi dawk f’pajjiżi terzi?

4.10. Monitoraġġ wara l-adozzjoni ta’ deċiżjoni ta’ adegwatezza huwa essenzjali biex jiġi żgurat li l-ftehimiet jaħdmu fil-prattika. Minħabba l-avvanzi teknoloġiċi rapidi u l-espansjoni kontinwa tal-infrastruttura ITC, hemm ħtieġa għal sorveljanza u monitoraġġ mill-qrib governattivi. Anke jekk id-deċiżjoni ta’ adegwatezza hija evalwata kull erba’ snin (ara l-Artikolu 45(3) GDPR), il-KESE jirrakkomanda li jkun hemm kuntatt permanenti bejn il-Kummissjoni, id-DPAs u l-awtoritajiet governattivi tal-pajjiżi terzi sabiex jiġu identifikati l-isfidi l-ġodda f’dak li huwa ambjent teknoloġiku u ekonomiku dinamiku ħafna.

4.11. Il-KESE jħeġġeġ lill-Kummissjoni biex taħdem mal-partijiet interessati biex tiżviluppa mekkaniżmi alternattivi għat-trasferiment tad-data personali adattati għall-ħtiġijiet partikolari jew il-kundizzjonijiet ta’ industriji speċifiċi, mudelli ta’ negozju u/jew l-operaturi.

4.12. Il-KESE jikkunsidra li l-promozzjoni tal-istandards tal-protezzjoni tad-data permezz ta’ strumenti multilaterali għandha tkun prijorità għall-Kummissjoni u li dan l-impenn għandu jiġi appoġġjat minn riżorsi.

4.13. Il-Konvenzjoni tal-Kunsill tal-Ewropa Nru 108, u l-Protokoll addizzjonali tagħha, hija l-uniku strument multilaterali vinkolanti fil-qasam tal-protezzjoni tad-data. L-istrument għandu jiġi żviluppat aktar u aktar pajjiżi terzi għandhom ikunu mħeġġa li jingħaqdu.

4.14. L-isforzi multilaterali fi ħdan l-OECD, il-G20 u l-APEC għandhom jiġu żviluppati aktar bil-ħsieb li tinbena soċjetà verament globali fis-sistema multilaterali tal-protezzjoni tad-data. Il-kooperazzjoni mar-Relatur Speċjali tan-NU dwar id-dritt għall-privatezza għandha tkun solida u funzjonali.

4.15. Għandu jkun prijorità t-tisħiħ tal-kooperazzjoni mal-awtoritajiet nazzjonali rilevanti għall-infurzar tal-privatezza u mal-awtoritajiet superviżorji f’pajjiżi terzi. Minkejja li ma joħloqx obbligi legalment vinkolanti, in-Netwerk Globali għall-Infurzar tal-Privatezza (GPEN) tal-OECD jista’ jippromwovi l-kooperazzjoni fl-infurzar tal-liġi permezz tal-kondiviżjoni tal-aħjar prattiki biex jiġu indirizzati l-isfidi transkonfinali u l-appoġġ ta’ inizjattivi konġunti ta’ infurzar u kampanji ta’ sensibilizzazzjoni (8).

4.16. Fir-rigward ta’ skambju ta’ data personali bħala parti mill-prevenzjoni, l-investigazzjoni u l-prosekuzzjoni ta’ reati kriminali, il-KESE huwa ferm favur il-ħolqien ta’ salvagwardji robusti tal-protezzjoni tad-data, iżda huwa miftuħ ukoll għall-introduzzjoni ta’ konstatazzjonijiet tal-adegwatezza fis-settur tal-infurzar tal-liġi kriminali. Il-protezzjoni tad-data u l-prevenzjoni, l-investigazzjoni u l-prosekuzzjoni ta’ reati kriminali, fosthom iċ-ċiberkriminalità u t-terroriżmu, għandhom jimxu id f’id.

4.17. Il-Ftehim Komprensiv dwar il-Protezzjoni tad-Data bejn l-UE u l-Istati Uniti li ġie konkluż f’Diċembru 2016, huwa eżempju tajjeb ta’ kif id-drittijiet u l-obbligi tal-protezzjoni tad-data f’konformità mal-acquis tal-UE jistgħu jiġu inkorporati fi ftehim bilaterali. L-istess proċeduri jkunu jistgħu jaħdmu wkoll f’oqsma differenti ta’ politika, bħalma huma l-politika tal-kompetizzjoni u l-protezzjoni tal-konsumatur. Il-KESE jħeġġeġ lill-Kummissjoni biex tesplora l-possibbiltà tal-konklużjoni ta’ ftehimiet qafas simili mal-imsieħba tal-infurzar tal-liġi importanti tagħha.

4.18. Il-Kumitat qed jistenna bil-ħerqa r-riżultati tal-ewwel reviżjoni annwali Tarka tal-Privatezza UE-Stati Uniti ta’ din is-sena u jittama li dan se jkun eżerċizzju parteċipatorju u bir-reqqa. Il-KESE jittama li kemm l-UE kif ukoll l-Istati Uniti ser jibqgħu impenjati li jaħdmu flimkien lejn livell ogħla ta’ protezzjoni ta’ data personali.

Brussell, it-18 ta’ Ottubru 2017. Il-President tal-Kumitat Ekonomiku u Soċjali Ewropew Georges DASSIS

(1) Opinjoni tal-KESE dwar Regolament Ġenerali dwar il-Protezzjoni tad-Data, 23 ta’ Mejju 2012. ĠU C 229, 31.7.2012, p. 90.

(2) Opinjoni tal-KESE dwar Protezzjoni tad-data personali, 5 ta’ Lulju 2017. ĠU C 345, 13.10.2017, p. 138.

(3) Ittra lill-Kummissjoni Ewropea dwar il-Komunikazzjoni reċenti tagħha dwar it-Trasferimenti ta’ Data Internazzjonali, DIGITALEUROPE, 12 ta’ Mejju 2017, aċċessata l-1 ta’ Awwissu: http://www.digitaleurope.org/Press-Room/Latest-News/News-Story/newsID/623

(4) Il-kriterji ewlenin huma: 1. Il-punt sa fejn l-UE testendi r-relazzjonijiet kummerċjali (attwali jew potenzjali) ma’ pajjiż terz partikolari, inkluża l-eżistenza ta’ ftehim ta’ kummerċ ħieles jew negozjati li għaddejjin; 2. Il-firxa ta’ flussi ta’ data personali mill-UE, li tirrifletti rabtiet ġeografiċi u/jew kulturali; 3. Ir-rwol ta’ pijunier li l-pajjiż terz għandu fil-qasam tal-privatezza u l-protezzjoni tad-data, li jista’ jservi bħala mudell għal pajjiżi oħra fir-reġjun tiegħu; 4. Ir-relazzjoni politika ġenerali mal-pajjiż terz inkwistjoni, b’mod partikolari fir-rigward tal-promozzjoni tal-valuri komuni u l-objettivi kondiviżi fil-livell internazzjonali.

(5) Il-Kummissjoni ħeġġet lill-Istati Uniti biex isegwu l-isforzi tagħhom lejn sistema komprensiva ta’ privatezza u protezzjoni tad-data, li jippermetti li jkun hemm konverġenza bejn iż-żewġ sistemi fuq perjodu itwal. Ara l-Komunikazzjoni tal-Kummissjoni lill-Parlament Ewropew u lill-Kunsill – Flussi ta’ Data Transatlantiċi: Nirritornaw il-Fiduċja permezz ta’ Salvagwardji Qawwija, COM(2016) 117 final 29.2.2016.

(6) Ir-Riżoluzzjoni tal-Parlament Ewropew tas-6 ta’ April 2017 dwar l-adegwatezza tal-protezzjoni mogħtija mit-Tarka tal-Privatezza UE-US: Il-PE jiddeplora l-fatt li la l-prinċipji tat-Tarka tal-Privatezza u lanqas l-ittri tal-amministrazzjoni tal-Istati Uniti li jipprovdu kjarifiki u assigurazzjonijiet ma juru l-eżistenza ta’ drittijiet ta’ rimedju ġudizzjarju effettiv għal individwi tal-UE li d-data personali tagħhom tiġi trasferita lil xi organizzazzjoni tal-Istati Uniti taħt il-Prinċipji tat-Tarka tal-Privatezza u aċċessati u pproċessati ulterjorment mill-awtoritajiet pubbliċi tal-Istati Uniti għal finijiet ta’ infurzar tal-liġi u ta’ interess pubbliku, li ġew enfasizzati mill-Qorti tal-Ġustizzja tal-Unjoni Ewropea fis-sentenza tagħha tas-6 ta’ Ottubru 2015 bħala l-essenza tad-dritt fundamentali fl-Artikolu 47 tal-Karta tal-UE, il-paragrafu 26.

(7) Coalition of Civil Liberties Organisations call for EU Lawmakers to Push for US Surveillance Reform to Ensure a Right-respecting Framework for Non-US persons, 28 ta’ Frar 2017, aċċessat l-1 ta’ Awwissu: https://www.accessnow.org/cms/assets/uploads/2017/02/Section702CoalitionLetter1.pdf

(8) Ara wkoll l-OECD Primacy Framework, OECD, 2013.